অধ্যাপক এ এফ এম রেজাউল করিম সিদ্দিকী হত্যার ঘটনায় জামায়েতুল মুজাহিদিন বাংলাদেশের (জেএমবি) সদস্য মাসকাওয়াত হাসান সাকিব ওরফে আব্দুল্লাহ আদালতে ১৬৪ ধারায় জবানবন্দি দিয়েছে। এর মধ্য দিয়ে এ হত্যাকান্ডের সাথে যুক্তদের আটক ও বিচারের জন্য আইনি প্রক্রিয়া শুরু হতে যাচ্ছে। এঘটনা নিয়ে অস্থির রাজশাহী বিশ^বিদ্যালয় ক্রমেই স্বাভাবিক হয়ে উঠছে। হত্যার পর জঙ্গি গোষ্ঠী আইএস দায় স্বীকার করে বিবৃতি প্রকাশ করেছিল। তবে সরকার বাংলাদেশে আইএসের অস্তিত্ব নেই বলে দাবি করে আসছে। এ ঘটনায় পাঁচজনকে আটক করেছে পুলিশ। তাদের মধ্যে তিনজনকে এ হত্যা মামলায় গ্রেফতার দেখানো হয়েছে। অধ্যাপক এ এফ এম রেজাউল করিম সিদ্দিকী হত্যার ঘটনায় সরাসরি অংশগ্রহণকারী মাসকাওয়াত হাসান সাকিব ওরফে আবদুল্লাহকে ১৫ মে রাতে গাইবাদ্ধা থেকে গ্রেফতার করা হয়। পরদিন ১৬ মে সোমবার আদালতে এ খুনের দায় স্বীকার করে জবানবন্দি দেয়। আবদুল্লাহর দেয়া তথ্যের ভিত্তিতে এ খুনে জড়িত আরো তিনজনকে আটক করা হয়। খুনের সময় ব্যবহৃত মোটরসাইকেলও উদ্ধার করা হয়েছে। এছাড়া আটককৃতদের বাড়ি থেকে ১টি চাপাতি ও ১টি ছোরা উদ্ধার করা হয়েছে। গত ২৩ এপ্রিল রাজশাহী নগরীর শালবাগান এলকায় নিজ বাড়ি থেকে প্রায় ৫০ গজ দূরে অধ্যাপক রেজাউলকে গলাকেটে হত্যা করা হয়।